  Виталий Пронин 15-тӥ гудырикошконэ 19 часын Ижысь Генерал юртын ортчоз мода возьматон ӝыт. Подиум вылысь адӟыны луоз егит дизайнерлэсь Ксения Шкляевалэсь дӥськут бичетсэ. Ксения Шкляева вордӥськиз Эгра ёросысь Лудошур гуртысь удмурт семьяын. Йылпумъяз Удмурт кун университетысь дизайнъя факультетэз. Нырысетӥ дӥськут коллекциосыз кылдӥзы, школаын дышетскыкуз ик. Нош 2013-тӥ арын со сюриз Россиысь тодмо дизайнерлэн Вячеслав Зайцевлэн «Лаборатория моды»  школаяз. Отын нылаш кылдытӥз аслэсьтыз валтӥсь коллекцизэ, со вуоно улонзэ радъяны юрттӥз. Та коллекция модая ӝытын возьматэмын луоз.- Подиум вылысь мынэсьтым 2 коллекциме адӟыны луоз. Нырысетӥез - ӝыт нуллыны тупась «Весенние сумерки» дэремъёс. Соос кылдӥзы, писпуослэн ог-огзы борды ӟыгырскем вайёсы шоры учкыса,  - вера егит модельер Ксения Шкляева. - 2-тӥез  - авангард «Лист бумаги» бичет. Та коллекция кылдӥз чылкыт кагазлы луыса. Но со возьматонъёс понна гинэ вуремын, нуллыны авангард дӥсьёсме уз луы.Али Ксения Шкляева ужа Вячеслав Зайцевлэн модая юртаз но выль дӥськут коллекциос малпа. Кылсярысь, матысь дыре ӧдъя кылдытыны удмуртъёслы сӥзем коллекция. Ксюшалэн вань ини аслаз брендэз.Егит дизайнерлэсь дӥськут коллекциоссэ адӟыны луоз Ижысь Генерал юртын. Сое радъяны юрттэ «Сахар» арт-инты. Пыронэз дунтэк."УД" Теги: мода  